બહુચરાજી માતા આજે અનેક જ્ઞાતિઓનાં કુળદેવી તરીકે પ્રખ્યાત થયાં છે. અહીંનું માનું સ્થાનક ખૂબ પ્રાચીન છે. આ સ્થળ મા બાલા બહુચરાજી તરીકે પણ ઓળખાય છે. માના ભક્તો તથા તંત્રવિદ્યાના તાંત્રિકો તેમને ‘બાલા ત્રિપુરા’ તરીકે ઓળખે છે. દશ મહાવિદ્યાં માનું આ સ્વરૂપ બાળાસ્વરૂપ હોવાથી ‘ષોડશી’ તરીકે પણ ઓળખાય છે. બહુચરાજીનો એક અર્થ ઘણા રાક્ષસનો સંહાર કરનાર તરીકે પણ થાય છે. મૂળ અર્થમાં બહુચરાજી ‘બર્હિચર’ એટલે કે મોરનાં પીંછાં ધારણ કરનારાં કહેવાય છે. જોકે તેમનું વાહન કૂકડો છે. ઘણાં ભક્તો તેમને મોર ઉપર બેઠેલાં પણ માને છે. બહુચરાજીનું મંદિર ૧૮૩૯માં વડોદરાના માનાજીરાવ ગાયકવાડે બંધાવ્યું છે. સમગ્ર ભારતમાંથી લોકો પોતાનું વાંઝિયામેણું ભાંગવા બહુચરાજી આવે છે. તેમની બાધા રાખનાર નિઃસંતાન દંપતીને ત્યાં બાળક અવતરે છે. તેમની કૃપાથી અનેક નિઃસંતાનને શેર માટીની ખોટ પુરાઇ છે.